Угарски краљ је у ово време обновио своја стара непријатељста према Пољској, бојећи се њене уније с Литванијом. 21. априла 1410. године, он јој је, у договору са Тевтонским витезовима, у замену за 300.000 дуката, објавио рат. Посебно задужење да спреми војску за овај сукоб добио је Стрибор Стриборић, магнат из северне Угарске и један од главних краљевих сарадника. Велики савез против Пољске и Литваније, који су чиниле чак 22 државе, био је поражен у бици код Гринвалда, 15. јула 1410. године. Жигмунд није учествовао у тој бици, због великог отпора племства, али Стрибор је напао Пољску у октобру. Угари су, том приликом, освојили Нови Сонч, али их је код Бардјејова потукао лублински кастелан Јан из Шчекоћинија, потиснувши их из Пољске.